শিল্পপতি ও গণ্যমান্য ব্যক্তিবর্গসহ মুসল্লীদের বিশাল এক ধর্মীয় সমাবেশ অনুষ্ঠিত হয়। এ অনুষ্ঠানটিকে জামিয়ার অন্যতম ঐতিহ্য হিসেবে গণ্য করা হয়। খতমে বুখারীর আগের দিন বৃহস্পতিবার থেকেই দূর-দুরান্তের মেহমানরা মাদ্রাসা ক্যাম্পাসে আসতে শুরু করেন এবং জুমার পূর্বেই জামিয়ার পুরো ক্যাম্পাস কানায় কানায় ভরপুর হয়ে যায়।  বেলা ১০টা থেকেই নেতৃস্থানীয় উলামাগণ  বক্তব্য দেয়া শুরু করলেও মূল অনুষ্ঠান শুরু হয় জুমার নামাযের পর। আল্লামা শাহ্ আহমদ শফীর সভাপতিত্বে অনুষ্ঠিত খতমে বুখারী ও দোয়া মাহ্ফিলে বক্তব্য রাখেন, প্রখ্যাত মুহাদ্দিস আল্লামা হাফেজ শামসুল আলম, মুহাদ্দিস আল্লামা হাফেজ মুহাম্মদ হারুন, মুফতী ইজহারুল ইসলাম চৌধুরী, মাওলানা ইউনুস, মুহাদ্দিস মুফতী আব্দুচ্ছালাম চাটগামী, মুহাদ্দিস আল্লামা হাফেজ মুহাম্মদ জুনায়েদ বাবুনগরী, মাওলানা সোলাইমান আরমান, মাওলানা মুহাম্মদ ফুরকান প্রমুখ।  বুখারী শরীফের সর্বশেষ হাদীসের দরসদান শেষে আল্লামা শাহ্ আহমদ শফী সমাপনী বর্ষের ২  সহস্রাধিক ছাত্রসহ উপস্থিত হাজার হাজার উলামায়ে কেরামের উদ্দেশে বলেন, আল্লাহ্র মেহেরবাণীতে দারুল উলুম হাটহাজারীর দারসুল হাদীস থেকে এ বছর দুই হাজারের অধিক ছাত্র দাওরায়ে হাদীস তথা টাইটেল পরীক্ষায় অংশ নিয়ে উত্তীর্ণ হতে যাচ্ছে। বিশ্বের কোন মাদ্রাসার দারুল হাদীস থেকে এক সাথে এত অধিক সংখ্যক ছাত্র সমাপনী পরীক্ষায় অংশ নেয় না। এটা দারুল উলুম হাটহাজারী ও দেশের জন্য গৌরবময়। এজন্য তিনি মহান আল্লাহ্র দরবারে শুকরিয়া আদায় করেন।  তিনি বলেন, উলামায়ে কেরামগণ শুধু নিজে ইসলামের বিধান মেনে চললে হবে না। জাতিকে সদুপদেশদানসহ জাতির  ঈমান-আক্বীদা রক্ষায় তাদের বিশাল দায়িত্ব রয়েছে। তিনি বলেন, বর্তমান সরকার বার বার ওয়াদা করে বলেছিল যে, ক্ষমতায় গেলে কুরআন শরীফ ও সুন্নাহ শরীফ বিরোধী কোন আইন পাস হবে না। অথচ ক্ষমতায় গিয়ে তাদের সকল কর্মকান্ডই পরিচালিত হচ্ছে ইসলাম ও মুসলমানদের বিরুদ্ধে। ইসলাম বিরোধী কর্মকান্ডের ধারাবাহিকতায় আজ তারা কুরআন বিরোধী নারী সমঅধিকার আইন পাশ করতে চাচ্ছে, মুসলিম নারীদের অপরিহার্য বিধান পর্দা বিরোধী আইন করছে, শিক্ষা ব্যবস্থা থেকে ইসলামকে তুলে দিচ্ছে, সংবিধান থেকে বিসমিল্লাহ্্, রাষ্ট্রধর্ম ইসলাম এবং আল্লাহর উপর পূর্ণ আস্থা ও  বিশ্বাসের নীতিকে বাদ দিতে অপতৎপরতা চালাচ্ছে। আল্লাহর উপর পূর্ণ আস্থা ও বিশ্বাস ছাড়া কোন মুসলমান ঈমানের দাবী করতে পারবে না। কারণ, যে কোন মুসলমানের ঈমানের মূল কাঠামো ও ভিত্তিই হচ্ছে, আল্লাহ্্র উপর পূর্ণ আস্থা ও বিশ্বাস। তিনি উপস্থিত হাজার হাজার উলামায়ে কেরামের উদ্দেশ্যে দেশী-বিদেশী ইসলাম বিরোধী চক্রসহ সরকারের ইসলাম বিরোধী সকল কর্মকান্ডের বিরুদ্ধে জনসচেতনতা তৈরী করে সোচ্চার প্রতিবাদী ভূমিকা পালন করার জন্য আহবান জানান।  মুহাদ্দিস আল্লামা শামসুল আলম বলেন, ইসলাম বিরোধী দেশী ও বিদেশী চক্রের ইন্ধনে সরকার  সংবিধানের মূলনীতি থেকে সর্ব-শক্তিমান আল্লাহর উপর পূর্ণ আস্থা ও বিশ্বাসই হবে যাবতীয় কার্যালীর ভিত্তি এই নীতি উঠিয়ে দিতে চাচ্ছে। ঈমানদার কোন মুসলমানের পক্ষেই এই অবস্থায় প্রতিবাদ না করে চুপ থাকা যায় না।  আল্লামা মুফতী আব্দুচ্ছালাম চাটগামী বলেন, ৯০% মুসলমানদের দেশের সংবিধানের মূলনীতির অনুচ্ছেদ -৮ এর ১ক) ধারায় বর্ণিত সর্ব-শক্তিমান আল্লাহ্র উপর পূর্ণ আস্থা ও বিশ্বাসই হইবে যাবতীয় কার্যালীর ভিত্তি। এই ধারাকে বাদ দিয়ে সংবিধানের মূলনীতিতে যারা ধর্মনিরপেক্ষতা শব্দ অন্তর্ভুক্ত করতে চায় তারা মুসলমান কিনা সন্দেহ  রয়েছে।  আল্লামা হাফেজ মুহাম্মদ জুনায়েদ বাবুনগরী বলেন, বৃটিশ বিরোধী স্বাধীনতা আন্দোলন থেকে নিয়ে এখনো পর্যন্ত এদেশের স্বাধীনতা রক্ষার সকল কর্মকান্ডে উলামায়ে কেরামের মত গৌরবোজ্জ্বল ভূমিকা আর কেউ রাখেনি। অথচ আজ সরকারের কোন কোন মহল উলামায়ে কেরামের বিরুদ্ধে অপপ্রচারে লিপ্ত।